Zŏbrze: Alkohol i szwōng mało niy dokludziyły do tragedyje
Zŏbrscy szandarzi klarujōm ôkoliczności zdarzyniŏ drōgowego, do kerego doszło w piōntek na drōdze krajowyj nr 88. Szofer volvo straciōł panowanie nad wozidłym, trzasnōł w jadōncego z przeciwka opla po czym wpŏd do przikopy. Uczestniki na szczyńście ino sie potrzaskali. Sprŏwca bōł po użyciu alkoholu, zastawiōno było mu prawo jazdy, a terŏz ôdpowiy przed gyrichtym.
Do zdarzyniŏ doszło w piōntek po połedniu na drōdze krŏjowyj 88 w rejōnie M1. Ze stympnych ôbsztalowań wynikŏ, iże szofer volvo, co jechoł za wartko jak na warōnki ruchu, straciōł panowanie nad kerowanym wozidłym, ukiołzdnōł, sjechoł na przeciwny pas, trzas w jadōncego z przeciwka opla, po czym wpŏd do przikopy i dachowoł. 44 lata stary sprŏwca kerowoł na fleku. Badanie trzyźwości skŏzało blisko 0,4 prōmila alkoholu w jego ôrganiźmie. Policyjōny wziōnli szofrowi prawo jazdy. Wozidłym rajzowało piyńć ôsōb, na szczyńście żŏdnyj sie nic poważnego niy stało i po podszukowaniach ôsoby ôstały zwolniōne do dōmōw. Szoferka opla, co doznała urazu rynki tyż po przekludzōnych podszukowaniach i danyj pōmocy ôpuściyła lazaryt. Za jazdã po użyciu alkoholu kerujōncymu grozi terŏz kŏra heresztu jak tyż ôbligatoryjny zakŏz kludzyniŏ wozideł. Trwŏ klarowanie ôkoliczności zdarzyniŏ.
Zdrzōdło: KMP Zŏbrze
szl_Latn szl_Latn szl_Latn szl_Latn